Diari Oficial de la Generalitat Valenciana


Sumari del DOGV 3747, del 11-05-2000 (2000/3490)

ORDRE de 10 d'abril de 2000, de la Conselleria de Medi Ambient, per la qual es regula l'assignació de contenidors específics als ens municipals o supramunicipals per a la recollida selectiva de paper, cartó i vidre.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3747

Data del DOGV
:   11-05-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/3490


Data del document
:   10-04-2000

Organisme emissor
:   Conselleria de Medi Ambient

Tipus de document
:   Ordre

Descriptors 

:   * ajuda pública
    * vidre
    * contenidor
    * administració local
    * paper
    * eliminació de residus
    * suport econòmic
    * cartó

ORDRE de 10 d'abril de 2000, de la Conselleria de Medi Ambient, per la qual es regula l'assignació de contenidors específics als ens municipals o supramunicipals per a la recollida selectiva de paper, cartó i vidre. [2000/3490]
  
D'acord amb les orientacions de la política comunitària i nacional, i de la pròpia política mediambiental de la Comunitat Valenciana, el model futur de gestió dels residus urbans haurà de respondre als següents objectius generals:
  
- Prevenció i minimització en la producció de residus.
  
- Recollida selectiva.
  
- Valorització màxima dels residus, recolzada en la recollida selectiva.
  
- Eliminació segura i amb el menor impacte ambiental dels residus no valoritzables, d'acord amb la tecnologia actualment disponible.
  
La recuperació dels residus i la posterior valorització d'aquests és, després de la prevenció, l'opció prioritària per a la gestió moderna dels residus urbans en la consecució de l'objectiu general de disminuir el flux de residus a eliminació. La valorització és beneficiosa, no tan sols pel seu efecte econòmic, sinó per l'estalvi energètic que suposa, el baix impacte sobre el medi ambient i per ser una pràctica generadora d'ocupació. A més, constitueix una activitat inductora d'un fort compromís ambiental de la població i estimuladora de pautes socials de corresponsabilitat.
  
Per a aconseguir una recuperació eficient dels residus, serà necessari realitzar una separació en fraccions en origen junt amb la implantació d'un eficaç sistema de recollida. En aquest sentit, les fraccions de paper/cartó, vidre i envasos lleugers (cartó, plàstic, metalls) es recolliran selectivament entre altres en tres contenidors específics situats en àrees d'aportació.
  
Atenent aquests conceptes, la Conselleria de Medi Ambient pretén donar suport als municipis en la implantació de la recollida selectiva de paper, cartó i vidre, amb el subministrament de contenidors específics i contribuir a aconseguir una densitat mitjana aproximada d'1 contenidor específic per cada 600 habitants.
  
Amb el fi de procedir a la distribució de contenidors específics per a la recollida selectiva, d'acord amb els principis d'objectivitat, concurrència i publicitat, fent ús de les atribucions que em confereix l'article 35 de la Llei 5/1983, de 30 de desembre, de Govern Valencià, així com l'article 47 de la Llei d'Hisenda Pública de la Generalitat Valenciana, aprovada per decret legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Convocar l'assignació, per a la cessió en ús, de contenidors específics als ens municipals o supramunicipals, amb el fi d'implantar la recollida selectiva de les fraccions valoritzables contingudes en els residus urbans generats en els municipis de la Comunitat Valenciana.
  
Segon
  
Aprovar les bases per les quals es regirà la present convocatòria i que figuren com a annex a aquesta ordre.
  
Tercer
  
El termini de presentació de sol·licituds per a la present convocatòria serà d'un mes a partir de l'entrada en vigor d'aquesta ordre.
  
DISPOSICIONS FINALS
  
Primera
  
Es faculta la directora general d'Educació i Qualitat Ambiental per a dictar les disposicions necessàries per al desenvolupament i execució del que es disposa en aquesta ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, s'hi podrà interposar un recurs contenció administratiu en el termini de dos mesos, a comptar de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que s'estableix en els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici de la interposició d'un recurs potestatiu de reposició davant l'autoritat que dicta l'acte, en el termini d'un mes des del següent de la publicació, d'acord amb el que es disposa en els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
València, 10 d'abril de 2000
  
El conseller de Medi Ambient,
  
FERNANDO MODREGO CABALLERO
  
ANNEX
  
Bases per les quals es regula l'assignació, per a la cessió en ús, de contenidors específics als ens municipals o supramunicipals per a la recollida selectiva de paper, cartó i vidre.
  
1. Beneficiaris
  
1.1 Podran sol·licitar contenidors específics tots els municipis de la Comunitat Valenciana, d'acord amb les bases i criteris que s'indiquen en aquesta ordre.
  
1.2 També podran sol·licitar els esmentats contenidors específics les entitats locals de caràcter supramunicipal que agrupen aquells municipis que no hagen realitzat la sol·licitud corresponent de forma individual.
  
2. Sol·licituds i documentació
  
2.1 Les sol·licituds, que es formalitzarán en el imprés que acompanya la present orden, hauran d'estar subscrites pel president o presidenta de l'entitat local, i hauran d'especificar el nombre i tipus de contenidors que se sol·licita, així com el nombre de contenidors del mateix tipus ja existents en el municipi.
  
2.2 Les sol·licituds, acompanyades de la documentació expressada en el paràgraf següent, es dirigiran al director territorial dels corresponents serveis territorials de la Conselleria de Medi Ambient en cada província. Podran presentar-se en els esmentats serveis territorials a Alacant (carrer de Churruca, 21), Castelló de la Plana (avinguda dels Germans Bou, 47) i València (carrer de Gregori Gea, 27), així com en el Registre General de la Conselleria de Medi Ambient al carrer de Francesc Cubells, 7, de València, o en qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
2.3 Les sol·licituds hauran d'anar acompanyades de la següent documentació:
  
2.3.1. a) Ens municipals:
  
Certificat de l'acord adoptat pel ple o, si s'escau, per la comissió de govern, quan acredite que té aquesta facultat delegada, amb el següent contingut:
  
- la ratificació de la sol·licitud de contenidors objecte de la present norma, l'aprovació de la implantació de la recollida selectiva al terme municipal corresponent,
  
- l'acceptació dels contenidors que se li assignen a l'empara d'aquesta ordre,
  
- el compromís de fer-se càrrec del seu manteniment i del compliment de les altres obligacions reflectides en la base 7 de la present disposició.
  
b) Ens supramunicipals:
  
Certificat dels acords plenaris o, si és el cas, de comissió de govern, quan acredite tenir aquesta facultat delegada, d'aquells municipis que no hagen presentat la seua sol·licitud individualment, amb el següent contingut:
  
- delegació expressa en l'ens supramunicipal per a presentar la sol·licitud de contenidors objecte de la present norma,
  
- l'aprovació de la implantació de la recollida selectiva als termes municipals corresponents,
  
- l'acceptació dels contenidors que se li assignen a l'empara d'aquesta ordre,
  
- el compromís de fer-se càrrec del seu manteniment i del compliment de la resta d'obligacions reflectides en la base 7 de la present disposició.
  
2.3.2 Memòria descriptiva del servei de recollida selectiva al municipi sol·licitant o, si és el cas, als municipis inclosos en la sol·licitud de l'ens supramunicipal, on s'indique el nombre de contenidors de què disposa l'entitat local per a realitzar la recollida selectiva de vidre i paper/cartó, les quantitats d'aquests materials recollides durant l'exercici 1999 i la forma de gestió del servei, amb la indicació, si és el cas, del nom o raó social, domicili social i telèfon de l'empresa gestora del servei.
  
2.4 Solament seran considerades peticions vàlides les que es formalitzen d'acord amb les bases i requisits exigits per aquesta convocatòria.
  
No s'admetran sol·licituds formulades per municipis amb caràcter individual quan al mateix temps estiguen inclosos en la sol·licitud d'un ens supramunicipal al qual hagen realitzat la corresponent delegació expressa.
  
3. Assignació màxima
  
L'assignació màxima que correspondrà a cada petició garantirà que la dotació total del municipi no supere una densitat mitjana aproximada d'1 contenidor específic per cada 600 habitants. La dada del nombre d'habitants de cada municipi es prendrà de l'últim cens oficial revisat en 1996.
  
No obstant això, podran assignar-se contenidors, fins i tot superant la ràtio d'assignació general indicada en l'apartat anterior, en el cas d'existència de zones aïllades del nucli urbà principal o agrupacions de població que justificadament requerisquen la dotació de contenidors. Aquesta circumstància s'haurà d'indicar amb claredat en la sol·licitud que presente l'entitat local corresponent, justificant així mateix la necessitat d'assignació de contenidors per a aquestes zones o agrupacions de població.
  
4. Esmena de les sol·licituds
  
Quan la sol·licitud no reunisca els requisits o no s'adjunte la documentació que d'acord amb aquesta ordre resulte exigible, es requerirà l'entitat sol·licitant perquè en el termini de 10 dies hàbils esmene la falta o adjunte els documents preceptius. Transcorregut aquest termini sense haver fet l'esmena, es considerarà que l'entitat sol·licitant ha desistit de la seua petició.
  
5. Valoració i adjudicació
  
5.1 La valoració de les sol·licituds serà realitzada per una comissió d'avaluació composta pels membres següents:
  
- La directora general d'Educació i Qualitat Ambiental, que actuarà com a presidenta de la comissió.
  
- La secretaria general administrativa, o tècnic a qui designe.
  
- El cap del Servei d'Impuls Tecnològic Mediambiental de la Direcció General d'Educació i Qualitat Ambiental, o tècnic a qui designe.
  
- El cap de la Secció de Qualitat Ambiental de la Direcció Territorial de Castelló, o tècnic a qui designe.
  
- El cap de la Secció de Qualitat Ambiental de la Direcció Territorial d'Alacant, o tècnic a qui designe.
  
- El cap de la Secció de Qualitat Ambiental de la Direcció Territorial de València, o tècnic a qui designe.
  
5.2 Examinats els expedients per la comissió d'avaluació i una vegada formalitzades les actuacions d'instrucció corresponents, l'esmentada comissió, d'acord amb el criteri d'assignació màxima recollit en la base 3 i de conformitat amb el que s'estableix en el paràgraf següent, elevarà al conseller de Medi Ambient la proposta d'adjudicació de contenidors, la qual contindrà les sol·licituds desestimades i el motiu de la desestimació, les sol·licituds estimades i el nombre de contenidors assignat a cada entitat sol·licitant i, si és el cas, els criteris de proporcionalitat aplicats per a la distribució dels contenidors disponibles.
  
L'adjudicació de contenidors es regirà pels següents criteris:
  
- En el supòsit que el nombre de contenidors a adjudicar excedisca el nombre de contenidors sol·licitats, s'atendran totes les peticions estimades, i la comissió d'avaluació proposarà un criteri de proporcionalitat per a la distribució dels contenidors que sobren fins a completar el nombre total dels disponibles.
  
- En el supòsit que el nombre de contenidors sol·licitat excedisca el nombre de contenidors disponibles, d'entre les peticions estimades s'atendran prioritàriament les d'aquells municipis que en el moment de la sol·licitud no disposen d'1 contenidor per cada 600 habitants, i seguidament les restants sol·licituds, i es concedirà major preferència als ens que tinguen un nombre menor de contenidors per habitant. Si a pesar d'això, no hi ha suficients contenidors, la comissió d'avaluació proposarà un criteri de proporcionalitat per a la distribució dels contenidors.
  
5.3 Mitjançant una resolució del conseller es publicarà en el Diari Oficial de la Generalitat Valenciana la relació de les sol·licituds estimades, el nombre de contenidors assignat a cada entitat sol·licitant i, si és el cas, els criteris de proporcionalitat aplicats per a la distribució dels contenidors disponibles.
  
5.4 El termini màxim per a resoldre les sol·licituds que es formulen serà de tres mesos comptats des de la data d'acabament del termini de presentació de sol·licituds. Transcorregut aquest termini sense que s'haja dictat resolució expressa, es considerarà desestimada la sol·licitud en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
6. Període de la cessió en ús
  
La cessió en ús que implica l'assignació de contenidors prevista en la present ordre serà per un període de 20 anys.
  
7. Obligacions de les entitats locals
  
Mentre les entitats locals no s'adherisquen als convenis que subscriga la Conselleria de Medi Ambient amb els sistemes integrats de gestió autoritzats d'acord amb la Llei 11/1997, de 24 d'abril, d'Envasos i Residus d'Envasos, en els termes que s'establisquen en aquests convenis, la cessió en ús dels contenidors comportarà el compliment de les següents obligacions per part de les entitats locals:
  
- Fer-se càrrec de la neteja i del manteniment integral dels contenidors al llarg de tot el període de vigència de la cessió.
  
- Reposar tots els contenidors que queden fora d'ús per qualsevol circumstància aliena al seu funcionament normal.
  
- Garantir el reciclatge o qualsevol altra forma de valorització dels materials recuperats mitjançant els contenidors.
  
- Informar anualment, amb dades a 31 de desembre de cada any, sobre les quantitats de materials recuperats, així com del nombre d'altes i baixes que hi ha hagut en el parc de contenidors específics.
  
8. Ubicació preferent